dh-unibe/image-text_koenigsfelden-charters-post-1500 huggingface dataset:
14 février 1359
Ich Hermann Waldner ritter tuͦn kunt allen den die disen prief sehent oder hoͤrent lesen ✳ daz ich lieplich und gùtlich ûberein komen bin eins rehten redlichen ewigen wechsels ✳ mit den erwirdigē geistlichen frowen ✳ der eptischen des klostˀs ze
Kuͤnigesvelt ✳ und dem covent gemeinlich Sant Claren ordens gelegē in Costentzer bistum ✳ umbe drissig schiling phēninge
ewiges geltes Basler muͤnzze gengˀ und geber ✳ die ich in jerklich ze zinse gab vō minem hof der gelegen ist in der stat ze
Gewilr ✳ dar umbe han ich den vorgenāten frowen gebn̄ ✳ und gib in mit disem brief ✳ siben schilling und ein phunt ewigeˀ
phenning geltes Basiler muͤnzze genge und gebe ✳ und einen cappan die ich jerklich hâtte und har han braht uf guͦt
gesin des huse gelegen in der stat ze Sultz ✳ nebent Hans Wilden seligen huse des brotbeker ein site ✳ und nebent Peter
Wilden huse des brotbeker ander site ✳ und gib in oͧch zwen schilling ewiges phenninge geltes Basiler muͤntzze genge und
gebe die mir die vorgenantē ✳ die eptischin und der covent jerklich ze zinse gaben ✳ und da har geben hant vō etzlichē
iren gûtern ✳ der lasse ich si und ir nachkomen lidig und lere fûr mich und min erb̄n jemˀ me ✳ disen wehsel als er ✳
beschehen ist ✳ mite gûtem rate ze beiden siten ✳ und mit der eptischē und des covētes willen glob ich vorgenantˀ Hˀmā
Waldner stete ze habende fûr mich und min erb̄n ✳ den vorgenantē frowen und irn nachkomen und niemˀ da wider getuͦn
in keinen wege ✳ noch schaffen getan ✳ und verzihe mich dar ûber aller helfe beyde geistliches und weltliches gerihtes ✳
und aller der fûnde und aukrist do mit ich oder min erb̄n ✳ oder jemant anders hie wider tuͦn môhte nù oder nach von
minē wegen in kein wise ✳ und ich egenāter Hˀman glob och dez vor genāten huses wer ze sinde ✳ fùr so vil zinses ✳ und
das der selbe zinse dar ruͤret von der eigēschaft ✳ und nit me zinses dar ab gat wan als hie vor beschriben und benēnet ist ✳ dis glob ich bi gûten trûwen fûr mich und min erb̄n. und ze eim steten urkûnde dis vorgeschrib̄n wehsels
und daz er veste blibe jemˀ mere so han ich der vorgenante Hˀman Waldnˀ ritter mit eigen insigel gehenket an disē
brief ✳ der geb̄n ist do man zalte von gottes geburt tusent jar ✳ drûhundert jar dar nach in dem nuͤn und fuͤnftzigosten jar an sant Valentins tage dez martres. ✳